ՀԻՄՆԱՎՈՐՈՒՄ
«ՌԻԵԼԹՈՐԻ ՄԱՍՆԱԳԻՏԱԿԱՆ ՈՐԱԿԱՎՈՐՄԱՆ ՔՆՆՈՒԹՅՈՒՆՆԵՐԻ ԱՆՑԿԱՑՄԱՆ ԵՎ ՀԱՆՁՆԱԺՈՂՈՎԻ ԱՆԴԱՄՆԵՐԻ ԸՆՏՐՈՒԹՅԱՆ ԿԱՐԳԸ, ՈՐԱԿԱՎՈՐՄԱՆ ՔՆՆՈՒԹՅԱՆԸ ՄԱՍՆԱԿՑԵԼՈՒ ՀԱՄԱՐ ԱՆՀՐԱԺԵՇՏ ՓԱՍՏԱԹՂԹԵՐԻ ՑԱՆԿԸ, ԴՐԱՆՔ ՆԵՐԿԱՅԱՑՆԵԼՈՒ ԿԱՐԳԸ ՍԱՀՄԱՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

1. Իրավական ակտի անհրաժեշտությունը․
   «Ռիելթորի մասնագիտական որակավորման քննությունների անցկացման և հանձնաժողովի անդամների ընտրության կարգը, որակավորման քննությանը մասնակցելու համար անհրաժեշտ փաստաթղթերի ցանկը, դրանք ներկայացնելու կարգը սահմանելու մասին» ՀՀ կառավարության որոշման նախագծի (այսուհետ՝ Նախագիծ) ընդունման անհրաժեշտությունը պայմանավորված է «Ռիելթորական գործունեության մասին» օրենքի և դրանից բխող միջոցառումները հաստատելու մասին ՀՀ վարչապետի 2026 թվականի փետրվարի 2-ի N 79-Ա որոշման  ընդունմամբ։
   «Ռիելթորական գործունեության մասին» օրենքով նախատեսվել է ռիելթորների մասնագիտական որակավորման ինստիտուտը, ինչպես նաև սահմանվել է, որ ռիելթորի մասնագիտական որակավորման քննությունների անցկացման կարգը, որակավորման քննությանը մասնակցելու համար անհրաժեշտ փաստաթղթերի ցանկը, դրանք ներկայացնելու կարգը և հանձնաժողովի անդամների ընտրության կարգը սահմանվում են Հայաստանի Հանրապետության կառավարության կողմից։ Այդ կապակցությամբ օրենքի կիրարկումն ապահովելու և ռիելթորների մասնագիտական որակավորման քննությունների կազմակերպման ու անցկացման միասնական ընթացակարգ սահմանելու նպատակով անհրաժեշտություն է առաջացել ընդունելու սույն Նախագիծը։
2. Իրավական ակտի ընդունման արդյունքում ակնկալվող արդյունքը.
   Օրենքի համաձայն Կադաստրի կոմիտեն (այսուհետ՝ Կոմիտե) հանդիսանում է Հայաստանի Հանրապետությունում ռիելթորական գործունեության բնագավառում պետական կառավարման լիազոր մարմին, որը կազմակերպում ևիրականացնում է ռիելթորի մասնագիտական որակավորումը։ Օրենքի 16-րդ հոդվածի 1-ին մասի համաձայն՝ որակավորման քննություններն ընդունում է լիազոր մարմնի ստեղծած որակավորման հանձնաժողովը: 
   Նախագծով հստակ սահմանվում են որակավորման քննության հայտերի հրապարակման կարգը, դրանց բովանդակությանը ներկայացվող պահանջները, քննությանը դիմելու համար անհրաժեշտ փաստաթղթերի ցանկը, ինչպես նաև դրանց ներկայացման կարգն ու ձևը։ Միաժամանակ նախագծով մանրամասն կարգավորվում են որակավորման քննության անցկացման ընթացակարգը, քննության ընթացքում անհրաժեշտ համակարգչային ծրագրերից օգտվելու կարգը, քննության արդյունքների բողոքարկման կարգն ու պայմանները, համապատասխան ժամկետները, ինչպես նաև որակավորման վկայականի տրամադրման ընթացակարգը։
    Նախագծով հստակ սահմանվում են որակավորման հանձնաժողովի ստեղծման ընթացակարգը, հանձնաժողովի անդամների քանակը, հանձնաժողովի անդամների թեկնածուներին ներկայացվող պարտադիր պահանջները, այդ թվում՝ անհրաժեշտ փաստաթղթերի ցանկը, անդամության հայտի ներկայացման կարգը, ժամկետները և եղանակները։ Բացի այդ, Նախագծով սահմանվում են նաև որակավորման հանձնաժողովի անդամության համար սահմանված պարտադիր պահանջներին համապատասխանող հայտատուների ընտրության կարգը և պայմանները։
   Նախագծի ընդունման արդյունքում կապահովվի ռիելթորների մասնագիտական որակավորման քննությունների կազմակերպման և անցկացման միասնական, թափանցիկ և կանխատեսելի ընթացակարգ, ինչպես նաև որակավորման հանձնաժողովի անդամների ընտրության հստակ կարգավորում, ինչը հնարավորություն կտա լիարժեք իրացնել «Ռիելթորական գործունեության մասին» օրենքով նախատեսված կարգավորումները։
   3. Նախագծի ընդունումը պետական բյուջեի եկամուտներում և ծախսերում փոփոխություններ չի առաջացնում:
   4. Նախագիծը մշակվել է Կադաստրի կոմիտեի կողմից:
   5. Կապը ռազմավարական փաստաթղթերի հետ.
[bookmark: _GoBack]Նախագիծը բխում է ՀՀ կառավարության 2021 թվականի նոյեմբերի 18-ի N 1902-Լ որոշմամբ հաստատված N 1 հավելվածի «Կադաստրի կոմիտե» բաժնի «Անշարժ գույքի շուկայի բարելավում և զարգացում» 13-րդ կետի 13.2-րդ ենթակետի պահանջներից, որով նախատեսված է «Անշարժ գույքի գործակալների (բրոքերներ) գործունեությունը կարգավորող օրենքի նախագծին հավանություն տալու մասին 
ՀՀ կառավարության որոշման ընդունում» միջոցառումը։ Նախագծով նախատեսվող կարգավորումները միտված են «Ռիելթորական գործունեության մասին» օրենքով նախատեսված ռիելթորների մասնագիտական որակավորման ինստիտուտի կիրարկումն ապահովելուն՝ որակավորման քննությունների անցկացման, քննությանը մասնակցելու համար անհրաժեշտ փաստաթղթերի ներկայացման, ինչպես նաև որակավորման հանձնաժողովի անդամների ընտրության ընթացակարգերը հստակ սահմանելու միջոցով, ինչը կնպաստի որակավորման գործընթացի թափանցիկությանը, կանխատեսելիությանը և անշարժ գույքի շուկայի նկատմամբ վստահության բարձրացմանը։
